b'\n_START_ARTICLE_\nV tem mesecu se osipa mak\n_START_SECTION_\nZgodba\n_START_PARAGRAPH_\nPeter (partizansko Jan) se zdravi v psihiatri\xc4\x8dni bolni\xc5\xa1nici in nam pripoveduje svojo zgodbo. Spomini ga ve\xc5\xbeejo na Potok, to\xc4\x8dneje Rib\xc4\x8dev laz, kjer je b\xc3\xadl svojo zadnjo bitko ter spoznal in izgubil ljubezen Branko. V bitki je padla celotna partizanska skupina, samo on je ostal. To Petru zbuja krivdo, saj ima ob\xc4\x8dutek, da jih je izdal. Po koncu vojne ga izpustijo iz tabori\xc5\xa1\xc4\x8da in Peter se preseli h gospe Bergantovi, ki je v vojni izgubila mo\xc5\xbea in sina. Gospa Bregantova skrbi zanj in \xc5\xa1e za \xc5\xa1tiri komunarde, kot si pravijo. V mestu spozna Hedviko, s katero se mora poro\xc4\x8diti, saj je nose\xc4\x8da z njim. Ker je veliko bogatej\xc5\xa1a od njega, se Peter preseli k njeni dru\xc5\xbeini in ponovno zapusti svoje prijatelje, kar ga utesnjuje. Najde si donosno slu\xc5\xbebo, vendar se ne more prilagoditi in odklanja vse ugodnosti novega \xc5\xbeivljenja. Ljubezen do \xc5\xbeene kmalu ugasne, njun otrok mu je tuj in ko Hedvika drugi\xc4\x8d zanosi, Peter zahteva splav. Z ljudmi okoli sebe se ne razume ve\xc4\x8d in tako se vedno bolj zateka k svojim vojnim spominom, ki ga nazadnje pahnejo v blaznost. Po\xc5\xa1ljejo ga v psihiatri\xc4\x8dno bolni\xc5\xa1nico. Ko kon\xc4\x8dno pride iz bolni\xc5\xa1nice, se ne vrne k \xc5\xbeeni, ampak odide v Potok obujat spomine. Tam do\xc5\xbeivi razo\xc4\x8daranje, saj stvari niso ve\xc4\x8d tak\xc5\xa1ne, kot so bile. V tem \xc4\x8dasu spozna u\xc4\x8diteljico Terezo, s katero se zaplete v razmerje. Potok ga za\xc4\x8dne utesnjevati, saj ne more \xc5\xbeiveti od spominov. Ob vseh dognanjih se njegovo psihi\xc4\x8dno stanje ponovno poslab\xc5\xa1a. Ko ugotovi, da ima Tereza \xc5\xa1e enega ljubimca, zblazni in ga \xc5\xbeeli zadaviti. Re\xc5\xa1ijo ga kriki u\xc4\x8diteljice, ki na pomo\xc4\x8d prikli\xc4\x8dejo ljudi. Po tem dogodku Petra ponovno zaprejo v bolni\xc5\xa1nico. Roman se kon\xc4\x8da v psihiatri\xc4\x8dni bolni\xc5\xa1nici, kjer Peter svojim pokojnim prijateljem pi\xc5\xa1e pisma in zre skozi okno na polje. Ob pogledu nanj ugotovi, da je to mesec, v katerem se osipa mak.\n_START_SECTION_\nKritike\n_START_PARAGRAPH_\n\xc2\xbbTa izid, ki se morda zdi \xe2\x80\x94 z vidika vsakdanjega premi\xc5\xa1ljevanja o partizanskih mitih in travmah \xe2\x80\x94 nasilen in neverjeten, pa izjemno zanimivo deluje v kontekstu tako imenovanega partizanskega romana, ki se navadno ukvarja z neizpolnjenimi obljubami do nekdanje in minule integritete, ki je kar naprej merilo in optika skoz katero ni nikdar mogo\xc4\x8de presoditi sedanjosti tak\xc5\xa1ne kot je. V primerjavi s tem maniristi\xc4\x8dnim pisanjem je Zormanovo delo gotovo izredna in pomembna knjiga.\xc2\xab\xc2\xa0(Rupel 1973: 90)_NEWLINE_\xc2\xbbZorman pripoveduje o nekdanjem junaku in zanesnjaku, o \xc4\x8dloveku brez prevelikih predsodkov pa vendar o ne\xc5\xbenem in strastnem mo\xc5\xa1kem, ki v partizanih hkrati s prvo politi\xc4\x8dno do\xc5\xbeivi tudi prvo eroti\xc4\x8dno izku\xc5\xa1njo (Branka).\xc2\xab\xc2\xa0(Rupel 1973: 90)_NEWLINE_\xc2\xbbV strukturi je to moderen tekst, nekak\xc5\xa1en zapis "toka zavesti", kot ga zasledimo pri Frischu.\xc2\xab\xc2\xa0(Rupel 1973: 91)_NEWLINE_\xc2\xbbRoman V tem mesecu se osipa mak je nedvomno eno najbolj\xc5\xa1ih Zormanovih del. Intimni pisateljev svet je sicer izra\xc5\xbeen v nekoliko skokovitem procesu, velika je tudi razdalja med velikim zanosom in tragi\xc4\x8dnim propadom, kot da bi bila tak\xc5\xa1na dramati\xc4\x8dnost zares nujna usoda na\xc5\xa1ega \xc5\xbeivljenja, toda nekaj je vendarle v teh Zormanovih tezah, nekaj, ob \xc4\x8demer zlasti sedanja srednja generacija utegne videti del svojih prizadevanj, padcev ter notranjih dilem.\xc2\xab\xc2\xa0(\xc5\xa0ifrer 1970: 559)'